Poliisi sai tietää viime vuoden heinäkuussa, että Ilomantsissa oli mahdollisesti syntynyt kotisynnytyksen yhteydessä kuolleena vauva, eikä asiasta ole tehty ilmoitusta viranomaisille. Kuva: Heikki Uusitalo

Pariskunta säilytti kuolleena syntynyttä vauvaa pakastimessa ja jääkaapissa noin viikon ajan. Tämän jälkeen perheen isä hautasi vauvan pihamaalle. Asiasta kertoo poliisi.

Poliisi sai tietää viime vuoden heinäkuussa, että Ilomantsissa oli mahdollisesti syntynyt kotisynnytyksen yhteydessä kuolleena vauva, eikä asiasta ole tehty ilmoitusta viranomaisille.

Poliisi teki ilmoituksen perusteella etsinnän ilmoituksen kohteena olevalle kiinteistölle. Kiinteistössä asuva asuva pariskunta kertoi, että kesäkuussa kotisynnytyksen yhteydessä nainen oli synnyttänyt kaksoset, joista toinen vauva oli syntynyt kuolleena.

Pariskunnalla ei ollut kaksosraskaudesta tietoa, sillä nainen ei ollut käynyt ultraäänessä. Synnytyksessä ei ollut paikalla terveydenhuoltohenkilöstöä.

Poliisi löysi kuolleen vauvan haudattuna kiinteistön pihamaalle.

Kuolleelle vauvalle suoritettiin oikeuslääketieteellinen kuolemansyyn selvittäminen. Sen yhteydessä selvisi, että vauva oli syntynyt kuolleena. Vauva oli kuollut kohtuun muutamia päiviä ennen synnytystä.

Pariskunta oli säilyttänyt kuollutta vauvaa pakastimessa ja jääkaapissa. Noin viikon kuluttua perheen isä oli haudannut vauvan pihamaalle.

Pariskunta ei ooliisin mukaan ilmoittanut asiasta viranomaisille, koska he eivät halunneet osakseen asiaan liittyvää huomiota.

Pariskuntaa epäillään kuolemansyyn selvittämisestä annettujen sääntöjen rikkomisesta, koska he eivät tehneet tapauksesta ilmoitusta viranomaisille. Lisäksi heitä epäillään hautarauhan rikkomisesta, koska poliisin mukaan on syytä epäillä, että kuollutta vauvaa on käsitelty pahennusta herättävällä tavalla.

Tapauksen esitutkintamateriaali on lähetetty syyteharkintaan.